Езикова гимназия „Академик Людмил Стоянов“ в Благоевград, България едно от най-престижните училища и второ по големина в града. В него е застъпено чуждоезиковото обучение. Интензивно се изучават английски, немски и френски.

Гимназията се разполага в една сграда с Природо-математическа гимназия „Академик Сергей Павливич Корольов“. Разполага с добре разработена библиотека и с обширен физкултурен салон.

Езикова гимназия “Академик Л. Стоянов” е изградена като самостоятелно учебно заведение през учебната 1984-1985 година. В началото си тя има 13 паралелки с общ брой на учениците 325. Днес в нея се обучават над 800 ученици в 30 паралелки по английски, немски и френски език, както и информатика и информационни технологии като профил.

Първият директор на Езикова гимназия е Борис Войнов. През 1986 година на това място е назначен Веселин Костадинов, а от 2005 г. директор на гимназията е Тинка Попова.

На 22 май 1987 година Езикова гимназия- Благоевград получава име и свой патрон- това е бележитият български писател и учен- академик Людмил Стоянов.

Езикова гимназия “Акад.Л. Стоянов” създава традиционни приятелски връзки с гимназията в гр. Базел, Швейцария след посещението на швейцарския посланик в България през 1988г. в училището ни, по негова идея. Оттогава до днес почти без прекъсване взаимно си гостуват групи ученици и техни преподаватели от двете училища.

Традиция за Езиковата гимназия са фестивалите на западните езици, които се провеждат ежегодно и носят много емоции за ученици, учители, родители и за всички, които присъстват на тях. В тези фестивали учениците демонстрират своите знания по отделните езици, както и таланта си да се превъплъщават в артистична роля, да рецитират, пеят или танцуват. Наградите се присъждат от специално избрано жури от преподавателите.

Патронът на Езиковата гимназия – Людмил Стоянов – е един от най-значимите творци в българската литература- поет, прозаик и драматург; преводач от европейски мащаб, писател хуманист, публицист с активна гражданска позиция и обществен деец. Избран е за академик през 1946 година заради безспорните му постижения в областта на културата и литературата. Людмил Стоянов (литературен псевдоним на Георги Стойков Златарев) е роден на 6 февруари 1888 година в село Ковачевица, Благоевградска област.